รมว.สาธาณสุข แนะฉีดวัคซีนครบโดสลดความรุนแรงของเชื้อโอมิครอน  ระบุกรณีเจอผู้ติดเชื้อโอมิครอนเพิ่มเหตุเพราะระบบตรวจจับทำงาน มั่นใจเข้ามาตามระบบจับได้ควบคุมอยู่ แต่ห่วงกรณีคนลักลอบเข้าเมือง
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข กล่าวถึงกรณีที่กรมวิทยาศาสตร์การแพทย์รายงานพบผู้เข้าข่ายติดเชื้อโควิดสายพันธุ์โอมิครอนในประเทศไทยเพิ่มเป็น 14 ราย ว่า การที่เราตรวจจับได้หมายความว่าระบบการตรวจสอบของเราทำงาน คนที่มาด้วยโอมิครอนถูกกักตัวนำไปรักษา ซึ่งการรักษาคนต่างชาติทำได้ เพราะคนต่างชาติที่เดินทางเข้ามาต้องซื้อประกันสุขภาพก่อน วงเงิน 5 หมื่นเหรียญสหรัฐ หรือกว่าล้านบาท ประเทศไทยไม่เสียประโยชน์จากการให้การรักษา ส่วนคนไทยที่เข้ามาก็มีสิทธิรักษาตามระบบหลักประกันสุขภาพอยู่แล้ว ขณะนี้เชื้อโอมิครอนไปทั่วโลกแล้ว ประเทศไทยก็คงไม่ได้ถูกยกเว้น เพราะเราไม่ได้ปิดประเทศ เรายังให้คนเดินทางไปมาอยู่ แต่เรามีมาตรการผู้ที่เข้ามาทางท่าอากาศยานจะต้องมีการผลตรวจ RT-PCR เป็นลบก่อนขึ้นเครื่อง 72 ชั่วโมง เมื่อมาถึงไทยแล้วต้องตรวจซ้ำอีกรอบ ซึ่งจากตอนแรกที่จะเปลี่ยนเป็น ATK ในระบบ Test &amp; Go เพื่อความรวดเร็ว แต่เมื่อมีโอมิครอนเราก็ให้คงการใช้ RT-PCR เหมือนเดิมต่อไป ดังนั้นคนเข้ามาประเทศไทยถ้ามาถูกต้องตามกฎหมาย มาตามระบบไม่มีการหลุดจากการตรวจจับ คัดกรอง เฝ้าระวัง แต่อาจหลุดหากมีการลักลอบเข้ามาผิดกฎหมาย อย่างไรก็ตามฝ่ายความมั่นคงได้ดูแลกวดขันอย่างเต็มที่ ทั้งนี้ เชื่อว่าวัคซีนที่ประเทศไทยฉีดให้บริการอยู่ สามารถป้องกันความรุนแรงของเชื้อโอมิครอนได้ เพราะจากการรายงานความรุนแรงโอมิครอนยืนยันมาโดยตลอดว่าไม่ได้รุนแรงมากไปกว่าเชื้อสายพันธุ์อื่นที่ประสบมา อย่างอัลฟา และเดลตา ดังนั้นการฉีดวัคซีนยังมีประโยขน์ลดความความรุนแรง ลดการเสียชีวิตได้ดี ซึ่งกรมควบคุมโรคกำลังเร่งรณรงค์ให้ประชาชนมารับวัคซีนเข็ม 3  ตอนนี้ผู้ที่ได้รับวัคซีนเป็นคู่ เช่น ซิโนแวค 2 เข็ม หรือ แอสตร้าเซเนก้า 2 เข็ม จนถึง ก.ย.สามารถมารับเข็ม 3 ได้เลย โดยซิโนแวค 2 เข็ม จะบูสต์ด้วยแอสตร้าเซเนก้า หากฉีดแอสตร้าฯ 2 เข็มแล้ว จะบูสด้วย mRNA ทุกอย่างมีกระบวนการขอให้ทำตามกระทรวงสาธารณสุข กรมควบคุมโรคจะกระจายวัคซีนออกไปให้เร็วที่สุด เพื่อให้ผู้ว่าราชการจังหวัดต่างๆ ดำเนินการจัดจุดบริการฉีดส่งไป